यहां पर मैं भारत सरकार के प्रयासों की सराहना करना चाहूंगा कि विगत वर्षों में केन्‍द्र सरकार ने उच्‍च शिक्षा के क्षेत्र में उन्‍नयन हेतु कुछ प्रयास किये हैंं। प्रत्‍येक राज्‍य में एक-एक केन्‍द्रीय विश्‍वविद्यालय एवं भारतीय प्रौद्योगिक संस्‍थान खोलने की दिशा में कदम उठाया गया है। उच्‍च शिक्षा की बढ़ती मांग को देखते हुये इस दिशा में और प्रयास करने की आवश्‍यकता है। अखिल भारतीय आयुर्विज्ञान संस्‍थान दिल्‍ली एवं संजय गांधी पोस्‍ट ग्रेजुएट मेडिकल संस्‍थान लखनऊ की तर्ज पर प्रत्‍येक राज्‍य में चिकित्‍सा संस्‍थान खोलने की नितान्‍त आवश्‍यकता है। इससे चिकित्‍सा शिक्षा के क्षेत्र में क्रान्‍ति आएगी और गरीब जनता को असाध्‍य रोगों से मुक्‍ति भी मिलेगी। भारतीय प्रबन्‍ध संस्‍थान की तर्ज पर प्रत्‍येक राज्‍य में प्रबंध संस्‍थान विकसित करने की जरुरत है ताकि वर्तमान एवं भावी पीढ़ी की शिक्षा की आवश्‍यकताओं की पूर्ति की जा सके। इसके साथ ही इन संस्‍थानों को केन्‍द्रीय विश्‍वविद्यालय का दर्जा देकर इन्‍हें शोध की दिशा में उल्‍लेखनीय कार्य करने हेतु प्रेरित किया जा सकता है।